DIRETTIVA TAL-KUMMISSJONI 2004/93/KE
tal-21 ta' Settembru 2004
li temenda d-Direttiva tal-Kunsill 76/768/KEE għall-iskopijiet ta’ l-addattazzjoni ta’ l-Annessi II u III tagħha għall-progress tekniku
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 76/768/KEE tas-27 ta’ Lulju 1976 dwar l-approssimazzjoni tal-liġijiet ta’ l-Istati Membri dwar l-approssimazzjoni tal-liġijiet ta’ l-Istati Membri dwar prodotti kosmetiċi, (1) u b’mod partikolari l-Artikolu 4b u l-Artikolu 8(2) tagħha,
Wara li kkonsultat il-Kumitat Xjentifiku dwar il-Prodotti Kosmetiċi u Prodotti li Mhumiex Ikel Maħsuba għall-Konsumaturi (SCCNFP),
Billi:
(1)
Id-Direttiva 76/768/KEE, kif emendata bid-Direttiva 2003/15/KE tal-Parlament Ewropew u tal-Kunsill (2), tipprojbixxi l-użu fil-prodotti kosmetiċi ta’ sustanzi klassifikati bħala karċinoġeniċi, mutaġeniċi jew tossiċi għar-riproduzzjoni (CMR), tal-kategorija 1, 2 u 3, taħt l-Anness I tad-Direttiva tal-Kunsill 67/548/KEE tas-27 ta’ Ġunju 1967 dwar l-approssimazzjoni tal-liġijiet, regolamenti u disposizzjonijiet amministrattivi dwar il-klassifika, l-ippakkjar u t-tikkettjar ta’ sustanzi perikolużi (3), iżda tippermetti l-użu ta’ sustanzi klassifikati fil-kategorija 3 skond id-Direttiva 67/548/KEE bla ħsara għall-evalwazzjoni u l-approvazzjoni mis-SCCNFP; id-Direttiva 76/768/KEE teħtieġ lill-Kummissjoni taddotta l-miżuri meħtieġa għal dan l-iskop.Peress li xi ftit mis-sustanzi klassifikati bħala CMR tal-kategorija 1 u 2 taħt l-Anness tad-Direttiva 67/548/KEE għadhom mhumiex elenkati fl-Anness II tad-Direttiva 76/768/KEE, huwa meħtieġ li jiġu inklużi f’dak l-Anness. Is-sustanzi klassifikati bħala CMR tal-kategorija 3 taħt l-Anness I tad-Direttiva 67/548/KEE għandhom ukoll jiġu
(2)
inklużi fl-Anness II tad-Direttiva 76/768/KEE, ħlief jekk ġew evalwati mis- SCCNFP u nstabu aċċettabbli għall-użu fil-prodotti kosmetiċi.
(3)
Is-sustanzi klassifikati bħala CMR tal-kategorija 1 u 2 elenkati fl-Anness III, parti 1 tad-Direttiva 76/768/KEE għandhom jiġu mħassra.
(4)
Id-Direttiva 76/768/KEE għandha għalhekk tiġi emendata f’dan is-sens.
(5)
Il-miżuri previsti f’din id-Direttiva huma skond l-opinjoni tal-Kumitat Permanenti dwar Prodotti Kosmetiċi,
ADOTTAT DIN ID-DIRETTIVA:
Artikolu 1
L-Anness II u l-Anness II, parti 1 tad-Direttiva 76/768/KEE huma emendati skond it-test stabbilit fl-Anness ta’ din id-Direttiva.
Artikolu 2
1. L-Istati Membri għandhom jieħdu l-miżuri kollha meħtieġa biex jiżguraw illi minn 3 xhur wara d-data tad-dħul fis-seħħ tad-disposizzjonijiet nazzjonali previsti fl-artikolu 3, paragrafu 1, il-prodotti kosmetiċi li jonqsu li jkunu konformi ma’ din id-Direttiva m’għandhomx jitqiegħdu fis-suq minn fabbrikanti Komunitarji jew minn importaturi stabbiliti ġewwa l-Komunità.
2. L-Istati Membri għandhom jieħdu l-miżuri kollha meħtieġa biex jiżguraw illi l-prodotti msemmija fil-paragrafu 1 m’humiex mibjugħa jew disposti lill-konsumatur finali wara 6 xhur mid-data tad-dħul fis-seħħ tad-disposizzjonijiet nazzjonali previsti fl-artikolu 3, paragrafu 1.
Artikolu 3
1. L-Istati Membri għandhom iġibu fis-seħħ il-liġijiet, regolamenti u disposizzjonijiet amministrattivi meħtieġa biex ikunu konformi ma’ din id-Direttiva sa mhux aktar tard mill-[X (4)]. Għandhom jikkomunikaw minnufih lill-Kummissjoni it-test ta’ dawn id-disposizzjonijiet u tabella ta’ korrelazzjoni bejn dawn id-disposizzjonijiet u din id-Direttiva.
Meta l-Istati Membri jaddottaw dawk id-disposizzjonijiet, għandu jkun fihom riferenza għal din id-Direttiva jew ikunu akkumpanjati minn tali riferenza fl-okkażjoni tal-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir din ir-riferenza.
2. L-Istati Membri għandhom jikkomunikaw lill-Kummissjoni it-test tad-disposizzjonijiet ewlenin tal-liġi nazzjonali li jaddottaw fil-qasam kopert minn din id-Direttiva.
Artikolu 4
Din id-Direttiva għandha tidħol fis-seħħ fil-jum meta tiġi pubblikata fil-Ġurnal Uffiċjali tal-Komunitajiet Ewropej.
Artikolu 5
Din id-Direttiva hija indirizzata lill-Istati Membri.
Magħmula fi Brussel, nhar il-21 ta' Settembru 2004.